#NEWS เกาะแห่ง “สมรสเท่าเทียม”
ททท. ร่วมกับอำเภอเกาะสมุย จัดงาน “Samui Said Yes”
ฉลองสมรสเท่าเทียม ท่ามกลางวิวทะเล

23 มกราคม 2568 ททท. สำนักงานเกาะสมุย ร่วมกับอำเภอเกาะสมุย สมาคมส่งเสริมการท่องเที่ยวเกาะสมุย สมาคมสปาสมุย สายการบินบางกอกแอร์เวย์ส และหน่วยงานที่เกี่ยวข้อง ร่วมจัดงานจดทะเบียนสมรสเท่าเทียม “Samui Said Yes” ที่ Sea Sun Cafe อ่าวบางรักษ์ เกาะสมุย

โดยนางสาวณิชฐารัศม์ วาณิชย์เจริญ ผสกส. เป็นผู้กล่าวต้อนรับและวัตถุประสงค์การจัดงาน ได้รับเกียรติจากนายอมร ชุมช่วย นายอำเภอเกาะสมุย  เป็นนายทะเบียนและประธานในพิธีกล่าวเปิดงาน พร้อมด้วยหน่วยงานภาครัฐและเอกชนที่เกี่ยวข้องให้ความร่วมมือและมาร่วมแสดงความยินดีอย่างคับคั่ง

การจัดงานจดทะเบียนสมรสเท่าเทียม “Samui Said Yes” ครั้งแรกของเกาะสมุย มีคู่รัก LGBTQIAN+ ร่วมจดทะเบียนเป็นคู่สมรสในวันประวัติศาสตร์ จำนวน 5 คู่ โดยการจดทะเบียนนอกสถานที่ในครั้งนี้ มีความพิเศษคือ จัดท่ามกลางบรรยากาศพระอาทิตย์ตกยามเย็นสุดโรแมนติก มีภาพวัดพระใหญ่เกาะฟาน สถานที่ท่องเที่ยวอันโดดเด่นในพื้นที่ และจุดชมวิวเครื่องบินกำลังขึ้น-ลงที่ขึ้นชื่อของเกาะสมุย แสดงให้เห็นถึงเสน่ห์ของเกาะสมุยถ่ายทอดสื่อสารออกไปยังสายตาของนักท่องเที่ยวทั่วโลก และคู่จดทะเบียนสมรสจะได้รับสิทธิพิเศษเพื่อฉลองวันสำคัญให้พิเศษยิ่งขึ้นด้วยแพ็กเกจโรแมนติกสปา ที่สนับสนุนโดยสมาคมสปาสมุย พร้อมด้วยของที่ระลึกเป็นผลิตภัณฑ์บำรุงผิวจาก Honey Rose Garden เพื่อเป็นการสนับสนุนและกระจายรายได้สู่ชุมชน

ซึ่งในวันที่ 23 มกราคม 2568 เป็นวันที่กฎหมายสมรสเท่าเทียมมีผลบังคับใช้ การจัดงานในครั้งนี้เป็นการสนับสนุนความเท่าเทียมทางเพศ รวมถึงส่งเสริมภาพลักษณ์ของเกาะสมุยให้เป็นจุดหมายปลายทางของนักท่องเที่ยวและคู่รัก LGBTQIAN+ จากทั่วโลก

#สมรสเท่าเทียม
#BangkokPride
#บางกอกไพรด์
#MarriageEquality
#lovewins
#NEWS